CELEX: 62020TN0134
Language: sk
Date: 2020-02-27 00:00:00
Title: Vec T-134/20: Žaloba podaná 27. februára 2020 – Huhtamaki/Komisia

11.5.2020   
            
            
               SK
            
            
               Úradný vestník Európskej únie
            
            
               C 161/47
            
         
      Žaloba podaná 27. februára 2020 – Huhtamaki/Komisia
      (Vec T-134/20)
      (2020/C 161/59)
      Jazyk konania: angličtina
      
         Účastníci konania
      
      
         Žalobkyňa: Huhtamaki Sàrl (Senningerberg, Luxembursko) (v zastúpení: M. Struys a F. Pili, advokáti)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil rozhodnutie Európskej komisie z 18. decembra 2019 podľa článku 4 vykonávacích pravidiel k nariadeniu (ES) č. 1049/2001 (1), ktorým sa zamietla potvrdzujúca žiadosť žalobkyne z 13. novembra 2019 o prístup k dokumentom podľa tohto nariadenia;
               
            
                  —
               
               
                  uložil Európskej komisii povinnosť sprístupniť žalobkyni verzie dokumentu, ktoré nie sú dôverné, ktorý sa týka adresátov daňových rozhodnutí predložených Luxemburskom 22. decembra 2014 v odpovedi na list Komisie z 19. júna 2013, na ktorý sa odkazuje v odseku 4 rozhodnutia Komisie zo 7. marca 2019 o začatí formálneho vyšetrovania vo veci štátnej pomoci SA.50400 (2019/NN-2) – Luxemburg – možná štátna pomoc, a daňových rozhodnutí vydaných luxemburskými daňovými orgánmi, na ktoré Európska komisia odkazuje v odsekoch 4 a 7 uvedeného rozhodnutia Komisie zo 7. marca 2019;
               
            
                  —
               
               
                  uložil Komisii povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobkyňa uvádza tri žalobné dôvody.
      
                  1.
               
               
                  Prvý žalobný dôvod sa zakladá na tom, že Komisia sa dopustila nesprávneho právneho posúdenia, keď dospela k záveru, že všeobecná domnienka zákazu zverejnenia stanovená v judikatúre sa uplatňuje v súvislosti so žiadosťou žalobkyne o prístup k požadovaným dokumentom.
               
            
                  2.
               
               
                  Druhý žalobný dôvod sa zakladá na tom, že za predpokladu, že domnienka zákazu zverejnenia by sa uplatnila v tomto prípade (quod non), neexistencia akejkoľvek možnej ujmy v súvislosti so záujmami chránenými článkom 4 ods. 2 prvou a druhou zarážkou nariadenia 1049/2001, by vyvrátila uplatnenie tejto domnienky (prvá časť druhého žalobného dôvodu). Okrem toho, žalobkyňa tvrdí, že uplatnenie tejto domnienky by sa v každom prípade vyvrátilo, keďže existujú naliehavé dôvody všeobecného záujmu, ktoré odôvodňujú zverejnenie požadovaných dokumentov (druhá časť druhého žalobného dôvodu).
               
            
                  1.
               
               
                  Tretí žalobný dôvod sa zakladá na tom, že Komisia porušila požiadavku odôvodnenia stanovenú v článku 296 ZFEÚ a právo žalobkyne na riadnu správu stanovené v článku 41 Charty základných práv Európskej únie.
               
            
         (1)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 2001, s. 43; Mim. vyd. 01/003, s. 331).